L'energia és present de manera molt important als edificis.
Quan pensem en el nostre habitatge, l'energia és un punt molt important a considerar.
Els edificis més eficients també proporcionen un major confort i són un dels pilars d'un nou model energètic que ha de ser net, distribuït i amb els ciutadans al centre.
Per reduir el consum d'energia, és important els conceptes següents:
A continuació es presenten els principals elements dels edificis i habitatges a tenir en compte en matèria d'energia, tant en la construcció dels mateixos com en la rehabilitació dels que ja existeixen:
La orientació és la situació de l'edifici respecte dels eixos cardinals.
Cadascuna de les façanes d'un edifici estaran situades perpendicularment a un dels punts cardinals.
En la nostra latitud, l'orientació sud (sol de migdia) és l'òptima en els habitatges.
En aquesta orientació, el sol escalfa l'habitatge a l'hivern (està situat més baix en l'horitzó); en canvi, a l'estiu el sol està situat més elevat en l'horitzó: amb una protecció solar (per exemple, un tendal), evitem que entri la radiació a l'interior de l'espai.
Les orientacions est i oest reben el sol durant el matí i la tarda, respectivament.
En aquests moments del dia, el sol està situat baix respecte de l'horitzó: els raigs entre perpendiculars a les finestres.
Per frenar-los a l'estiu, cal una protecció paral·lela a la finestra: com un screen o unes lames verticals.
A l'hivern, com el recorregut del sol és més petit (tenim menys hores de sol), potser no accedeix la radiació del sol a través d'aquestes finestres (és quan ens interessa l'escalfament gratuït del sol).
En l'orientació nord no hi entren els raigs de sol directes.
A l'estiu no existeix el problema del sobreescalfament, però a l'hivern no disposem de radiació del sol que escalfi l'interior de l'habitatge.
La façana d'un edifici i la coberta no són hermètics sinó que deixen passar l'energia de l'exterior a l'interior i viceversa.
Els materials que deixen passar molt poca calor (conductivitat molt baixa) són els més adients per a aïllar l'edifici.
Si els tancaments exteriors estan ben aïllats, es necessita menys energia per estar en temperatura de confort a l'estiu i a l'hivern.
L'aïllament amb aquests materials es pot fer per l'exterior, per l'interior o a la cambra de la façana (espai que queda entre la paret més exterior de l'edifici i la paret interior), per la coberta o a terra.
Alguns exemples de materials que es poden utilitzar són: poliestirè extrudit, poliestirè expandit, llana de roca, llana de vidre, suro...
Les finestres són un element clau de l'edifici, perquè en elles es produeix intercanvi d'energia entre l'interior i l'exterior de l'habitatge.
El canvi de les finestres per altres més aïllants evitarà que es perdi energia a través d'elles.
Hi ha tres aspectes a tenir en compte sobre les finestres:
Els vidres han de ser dobles o triples, i si a més disposen de gas argó a la cambra, encara són més aïllants.
Els vidres baix emissius retenen la calor de l'habitatge a l'hivern.
Els marcs de les finestres poden ser d'alumini amb trencament del pont tèrmic, de fusta o de PVC.
Sigui del material que sigui, la fusteria de la finestra ha de ser el més aïllant possible de manera que tingui una transmitància tèrmica menor.
La transmitància tèrmica és la quantitat d'energia que passa d'un cantó a l'altre de la finestra.
Com menys transmitància hi hagi, menys intercanvi d'energia entre l'exterior i l'interior de l'habitatge hi haurà i més eficient serà.
La permeabilitat de les finestres indica la quantitat d'aire que passa a través d'elles: són més eficients les finestres amb permeabilitats petites (3 m 3 /m 2 ·h).
Les proteccions solars eviten que la radiació solar passi per les finestres i escalfi en excés l'interior de l'habitatge.
Són proteccions solars els tendals, els screen (tipus de tendal paral·lel a la façana), les lames, els ràfecs (per exemple, el balcó del pis superior), les gelosies...
Si són mòbils (com les persianes que es poden pujar o baixar), o si en el seu disseny es té en compte la incidència del sol al llarg de l'any, a l'estiu eviten sobreescalfar l'habitatge, i en canvi a l'hivern s'escalfa l'interior de forma gratuïta.
Les infiltracions són fugues d'aire interior no controlades.
Es poden produir en diversos punts com a través de la unió de la finestra i/o la caixa de persiana amb el mur de façana, als caixetins elèctrics de façana...
És important tenir en compte aquests punts i resoldre aquestes fugues per evitar la pèrdua d'energia.
La ventilació és el sistema que permet garantir la qualitat de l'aire interior dels edificis mitjançant uns sistemes
que aporten un cabal suficient d'aire exterior a l'habitatge i que garanteixen l'extracció i expulsió de l'aire viciat de l'interior a l'exterior.
Si la ventilació de la llar es fa a través de conductes, es pot instal·lar un recuperador de calor al fals sostre.
Aquests equips permeten que l'aire exterior de renovació s'escalfi amb l'energia de l'aire interior que es troba en temperatura de confort.
L'aire interior (a renovar) i l'exterior (net) no entren en contacte, passen a través d'uns filtres que els separen, i que alhora permeten la transmissió d'energia entre els dos fluids.
Els habitatges necessiten un sistema per a aconseguir disposar d' aigua calenta sanitària.
A més, la climatització ens permet aconseguir el confort tèrmic a l'interior dels habitatges.
Entenem per climatització la calefacció i/o refrigeració, segons les necessitats de cada edifici.
Existeixen molts tipus d'equips i instal·lacions que poden fer aquesta funció.
Les calderes escalfen l'aigua fins a 70oC, generant aigua calenta sanitària i calefacció amb radiadors convencionals, de baixa temperatura o terra radiant.
Les bombes de calor aerotèrmiques permeten escalfar aigua fins a uns 45-55o C, i per tant, poden generar aigua calenta sanitària i calefacció amb radiadors de baixa temperatura o amb terra radiant.
El mateix equip permet generar també fred.
Els equips tèrmics amb elevada eficiència com les bombes de calor aerotèrmiques, permeten aconseguir més energia calorífica consumint menys electricitat (tenen un rendiment més elevat).
Els equips de climatització més eficients són els que tenen la classificació energètica A.
L'energia més eficient és aquella que no es gasta, per això és important utilitzar la llum natural sempre que sigui possible, evitant enlluernaments, tenint la llum ben distribuïda per l'espai...
Quan és necessari disposar de llum artificial, les làmpades LEDs són una opció que gasta molt poca energia elèctrica i actualment hi ha molta varietat d'aquestes làmpades al mercat.
Els electrodomèstics més eficients necessiten menys energia elèctrica per realitzar la mateixa tasca que un altre menys eficient.
En comprar un electrodomèstic, és important revisar la seva etiqueta energètica que proporcionarà informació rellevant de la potència que necessita i del seu consum.
Els electrodomèstics més eficients són els que tenen la classificació energètica A++.
Les energies renovables són aquelles que procedeixen de fonts inesgotables no fòssils: energia solar, aerotèrmica, geotèrmica, biomassa...
Als habitatges es poden instal·lar aparells que les aprofitin, com per exemple, una instal·lació solar tèrmica (escalfa aigua) o una instal·lació solar fotovoltaica (genera energia elèctrica).
S'anomenen instal·lacions d' autoconsum.
L'energia elèctrica generada pot ser utilitzada les instal·lacions de climatització, els electrodomèstics, la il·luminació...
El vehicle elèctric és un dels mitjans de transport que està patint una transformació tecnològica més ràpida dels darrers anys.
Actualment al mercat es poden trobar vehicles elèctrics per a molt diverses necessitats, amb una autonomia de bateries força alta que permet que els desplaçaments es puguin realitzar còmodament.
Aquests vehicles comporten molts avantatges respecte als vehicles de combustió tèrmica.
Un dels més importants és que són vehicles nets que no generen emissions contaminats i aquest és un dels motius de la seva ràpida implantació.
Aquest vehicle pot carregar les seves bateries amb l'energia elèctrica generada per una instal·lació solar fotovoltaica del mateix habitatge o edifici.
Alhora es preveu que cada vegada es faci més un ús bidireccional de la seva bateria: doncs l'energia que emmagatzema es pot usar per a la conducció, o bé es pot consumir en els usos de l'habitatge (escalfament de l'aigua sanitària, calefacció, refrigeració, electrodomèstics o enllumenat).
Els comptadors intel·ligents enregistren de forma continuada el consum d'energia, permetent consultar la seva evolució.
La monitorització del consum energètic es fa a través de l'ús d'aplicacions informàtiques que permeten seguir el consum enregistrat pels comptadors, en temps real.
Disposar d'aquestes dades és el primer pas per analitzar els consums i trobar els punts on actuar per disminuir-los.
La monitorització ens ajudarà a realitzar una bona gestió energètica del nostre habitatge: detectar incidències, comparar els consums històrics, programar alarmes, gestionar l'energia produïda per la instal·lació fotovoltaica, la consumida pel vehicle elèctric...
Actualment al mercat, existeixen diferents sistemes i maneres de disposar de les dades de consum energètic en temps real, però el primer pas és demanar a les comercialitzadores que facin arribar aquesta informació als titulars del contracte, doncs és un dret dels consumidors poder-les obtenir.